Efter en række nødblus blev opsendt natten til torsdag har søværnet iværksat en massiv eftersøgning.

Søværnet bekræfter over for TV2 Bornholm, at man er i gang med en massiv eftersøgning i Østersøen nord for Bornholm.

Det sker, efter en række nødraketter blev observeret kort efter midnat. Der er indsat syv skibe, to helikoptere og et fly i eftersøgningen.

Det er endnu uvist, hvad der præcis ledes efter, men tre skibe har meldt, at de har set fire nødblus natten til torsdag.

Det vides ikke, om der er folk i vandet, en redningsflåde eller et kæntret skib, der søges efter.

Ifølge TV 2 Bornholm bevæger eftersøgningen sig lige nu i østlig retning, og man har derfor underrettet det polske efterretningsvæsen.

Både Sverige og Polen har bidraget til eftersøgning. En svensk redningshelikopter og et polsk skib har deltaget. Den svenske redningshelikopter er dog trukket ud igen.

/ritzau/